b"\n_START_ARTICLE_\nPreity Zinta\n_START_SECTION_\nBiografia\n_START_PARAGRAPH_\nLa seva carrera va comen\xc3\xa7ar l'any 1998, despr\xc3\xa9s d'obtenir un graduat en psicologia criminal, en qu\xc3\xa8 va actuar en dues pel\xc2\xb7l\xc3\xadcules: Dil Se.. i Soldier, les quals li van valer un Filmfare Award a la millor debutant femenina; el 2000, amb Kya Kehna, va rebre la seva primera nominaci\xc3\xb3 al Filmfare a la millor actriu, que va obtenir el 2003 per la seva actuaci\xc3\xb3 en el drama Kal Ho Naa Ho._NEWLINE_Aquests mateixos anys va ser la protagonista femenina de dues de les realitzacions m\xc3\xa9s taquilleres de l'\xc3\xa8poca: la pel\xc2\xb7l\xc3\xadcula de ci\xc3\xa8ncia-ficci\xc3\xb3 Koi... Mil Gaya (2003), el seu \xc3\xa8xit comercial m\xc3\xa9s important, i el drama rom\xc3\xa0ntic Veer-Zaara (2004), que li va valer els elogis de la cr\xc3\xadtica. M\xc3\xa9s tard va destacar per la seva interpretaci\xc3\xb3 de dones \xc3\xadndies independents i modernes a Salaam Namaste i Kabhi Alvida Naa Kehna, que van obtenir un gran \xc3\xa8xit de taquilla a l'estranger. El seu primer paper internacional va ser a la pel\xc2\xb7l\xc3\xadcula canadenca Heaven on Earth (2008), per la qual va ser guardonada amb el Premi Hugo de Plata a la millor actriu al Festival Internacional de Cinema de Chicago._NEWLINE_A m\xc3\xa9s de la seva activitat com a actriu de cinema, Zinta ha escrit diversos articles per a la BBC News Online del Sud d'\xc3\x80sia, ha actuat regularment en espectacles en directe i, junt amb el seu ex-nuvi Ness Wadi, \xc3\xa9s copropiet\xc3\xa0ria de l'equip de criquet de primera divisi\xc3\xb3 Kings XI Punjab. Tamb\xc3\xa9 \xc3\xa9s coneguda en els mitjans de comunicaci\xc3\xb3 indis per expressar obertament les seves opinions, el que ha desencadenat pol\xc3\xa8miques ocasionals._NEWLINE_El 2003, en l'afer jur\xc3\xaddic Bharat Shah sobre la intervenci\xc3\xb3 de la m\xc3\xa0fia \xc3\xadndia en la ind\xc3\xbastria cinematogr\xc3\xa0fica de Bollywood, Preity Zinta va ser l'\xc3\xbanic testimoni que no es va desdir de les seves declaracions, per la qual va ser guardonada amb el Premi Nacional de la Bravura Godfrey Phillips."